Takapihalla
Kas talon takapihalla
 on soittokunta rattoisa:
 Kuus pyöreätä nassikkaa
 ne viuluansa vinguttaa
 ja siellä ilman estettä
 ne juovat maitonestettä.
 On jokaisella tuttinsa,
 käy soma suiden maiskunta.
 Se elon riemusävel on,
 mi kultaa langat kohtalon
 myös pienimmänkin porsahan,
 suo lapsuusajan rattoisan,
 ja emo alttoäänellään
 se pitojansa säestää,
 kun siinä silmät sirrallaan
 se nauttii äitiysonnestaan.
 Myös harjasniekka isäkin
 se yhtyy sointuun musiikin
 ain’ iloisesti rohkaisten
 ja kohtaloonsa tyytyen.